PRM: Sterkt kritisk til at staten vil gå inn som partshjelp for Øyfjellet Wind

**Staten, ved Olje- og energidepartementet, har erklært såkalt partshjelp til Øyfjellet Wind i skjønnssaken om Øyfjellet vindkraftverk.** **Det er sametingsråd Maja Kristine Jåma sterkt kritisk til. – Jeg mener departementet med dette virker til å ytterligere øke konfliktnivået i denne saken, sier sametingsråd Maja Kristine Jåma (NSR).**

Øyfjellet Wind og Jillen-Njaarke reinbeitedistrikt møtes i mai i Helgeland tingrett i forbindelse med ekspropriasjonssaken om Øyfjellet vindkraftverk. Staten, ved Olje- og energidepartementet, vil delta når retten skal prøve gyldigheten av konsesjonsvedtaket og forsvare sitt konsesjonsvedtak i ekspropriasjonssaken om Øyfjellet vindkraftverk.

– Departementet har to roller å ivareta. Det skal både se til at den etterlever reindriftens menneskerettslige vern og kunne forsvare gyldigheten av sine vedtak. Olje- og energidepartementet klarte ikke å balansere disse to hensynene når de gikk inn som partshjelp i Fosen-saken, og det er grunn til å være kritisk til om de evner det på Øyfjellet også, sier Jåma.

Olje- og energidepartementet ga i november 2016 Eolus Vind (nå Øyfjellet Wind) konsesjon til å bygge og drive Øyfjellet vindkraftverk i Vefsn kommune i Nordland. I forbindelse med konsesjonssaken ble det også gitt samtykke til ekspropriasjon. Planområdet til Øyfjellet vindkraftverk ligger innenfor reinbeiteområdet til Jillen-Njaarke reinbeitedistrikt.

Sametinget har tidligere etterlyst hva departementet ønsker å gjøre for å sikre at konsesjonsvilkåret om adkomstvei til vinterbeitet sikres, samt hvordan de vil komme reindriften i møte med de utfordringene som har oppstått som følge av at konsesjonsvilkåret ikke er oppfylt.

– Jeg reagerer kraftig på det staten legger opp til. Vi kan ikke ha det slik at reinbeitedistrikt med få ressurser i sak etter sak må stå i rettsprosesser mot staten for å få ivaretatt sine menneskerettigheter, avslutter Jåma.

*For spørsmål eller intervju, kontakt sametingsråd Maja Kristine Jåma (NSR), mob. +47 472 42 366,* *maja.kristine.jama@samediggi.no*